**Vabilo na predpremiero**

**izobraževalnega naravoslovnega**

**dokumentarnega filma VrH Julijcev**

Triglavski narodni park je edini narodni park v Sloveniji in tudi naše najstarejše zavarovano območje narave.

Ob koncu leta 2023 v Javnem zavodu Triglavski narodni park zaključujemo enega največjih naravovarstvenih projektov VrH Julijcev, s katerim v sodelovanju z osmimi partnerji izboljšujemo in trajno ohranjamo ugodno stanje redkih živalskih in rastlinskih vrst ter njihovih življenjskih prostorov.

Ob koncu projekta in kot napoved v jubilejno leto 2024, ko v Sloveniji obeležujemo 100-letnico podpisa zakupne pogodbe za ustanovitev Alpskega varstvenega parka, predhodnika Triglavskega narodnega parka, bo televizijsko premiero doživel tudi **izobraževalni naravoslovni dokumentarni film VrH Julijcev.**

**Predpremiera filma VrH Julijcev bo**

**v četrtek, 26. oktobra 2023, ob 10. uri**

**v** [**Infocentru Triglavska roža Bled**](https://maps.app.goo.gl/QLAz9JQov6QKXgp9A)**.**

Vljudno prosimo, da svojo udeležbo sporočite na elektronski naslov [petra.mlakar@tnp.gov.si](mailto:petra.mlakar@tnp.gov.si).

**Film VrH Julijcev** prikazuje pomen in povezanost ohranjanja bogastva narave z vsakdanjim življenjem ljudi od Trente do Bohinja in Tolmina do Kranjske Gore. Skozi zgodbe ljudi spoznamo naravne vrednote in bogastvo narave pod najvišjimi vrhovi Julijskih Alp ter vlogo ljudi, ki si prizadevajo za sobivanje raznolike narave in ljudi, ki bo v ponos tudi prihodnjim generacijam.

**O projektu VrH Julijcev**

VrH Julijcev je partnerstvo varstva narave, kmetijstva, gozdarstva, planinstva in turizma za ohranjanje narave Triglavskega narodnega parka. Povezuje aktivnosti devetih partnerjev za izboljšanje in trajno ohranjanje ugodnega stanja redkih živalskih in rastlinskih vrst ter njihovih življenjskih prostorov. Videi so nastali v projektu VrH Julijcev - Izboljšanje stanja vrst in habitatnih tipov v Triglavskem narodnem parku, ki ga sofinancirata Evropska unija iz Evropskega sklada za regionalni razvoj in Republika Slovenija.